Source: http://www.druckeria.ro/tag/bucuresti/
Timestamp: 2020-05-26 06:55:42+00:00

Document:
bucuresti Archives - Druckeria
Schimbare de adversar pentru Flavius Biea! Maghiarul Hafner îi va fi adversar vineri, la București
La finalul acestei săptămâni, pugilistul timișorean Flavius Biea revine în ring, în cadrul unei gale puternice, care se va desfășura la Circul de Stat din București. Pugilistul în vârstă de 27 de ani va boxa vineri cu maghiarul Ferenc Hafner, un sportiv cu 37 de meciuri în circuitul profesionist.
Inițial, adversarul bănățeanului ar fi trebuit să fie Roman Seliverstov, însă rusul a anunțat că nu mai poate ajunge la București, din cauza unor probleme legate de viza pentru România.
Ferenc Hafner va împlini 41 de ani în luna decembrie, e originar din localitatea Hajduhadhaza și se află în circuitul profesionist din 2010. În acest răstimp, a disputat 37 de meciuri, din care a reușit să câștige 26, iar 14 dintre ele înainte de limită. În palmaresul maghiarului figurează și 11 înfrângeri, opt dintre ele prin K.O.
Viitorul adversar al lui Biea a disputat trei meciuri în acest an, contabilizând o victorie și două înfrângeri. Precedenta apariție în ring a lui Hafner s-a consemnat la 24 septembrie, în Slovenia, la Maribor, când a fost învins, prin decizie unanimă, de conaționalul său Attila Koros. Să mai menționăm că Ferenc Hafner și-a început cariera profesionistă cu un șir de 12 victorii consecutive.
De un parcurs perfect la profesioniști are parte, deocamdată, și Flavius Biea. În cele zece meciuri disputate până în prezent, sportivul bănățean a obținut tot atâtea victorii, iar jumătate dintre ele prin K.O. Pugilistul născut la Arad, dar stabilit la Timișoara a disputat un singur meci în acest an, în luna martie, la Montreal, când l-a învins înainte de limită pe mexicanul Ulises Jimenez. În acest moment, Biea ocupă locul 201, dintr-un total de 2.215 sportivi la nivel mondial la categoria semi-mijlocie, dar ar putea avansa între primii 120 în cazul unei victorii vineri, la București.
Duelul cu Ferenc Hafner e primul pentru Flavius Biea pe teritoriul țării noastre de la lupta pentru Centura României la Semimijlocie, din martie 2014, când l-a învins pe Robert Cristea într-o gală organizată chiar la Timișoara, în sala „Constantin Jude”.
Filed Under: Alte sporturi, Stire de ultima ora Tagged With: bucuresti, circul de stat, ferenc hafner, flavius biea, roman seliverstov, ungartia
Flavius Biea revine în ring săptămâna viitoare! Un rus în vârstă de 40 de ani e al 11-lea său adversar profesionist
La precedenta apariție în ring, în martie, la Montreal, Flavius Biea (dreapta) l-a făcut KO pe mexicanul Ulises Jimenez
Flavius Biea intră pe ultima sută de metri a pregătirilor pentru o nouă reprezentație în ringul profesionist. Pugilistul născut la Arad și stabilit la Timișoara va boxa vineri, 14 octombrie, la București, în compania rusului Roman Seliverstov, un sportiv cu peste 13 ani de experiență la profesioniști.
Viitorul adversar al lui Flavius Biea, rusul Seliverstov, are 40 de ani, iar din 2003 activează în boxul profesionist. În cele 27 de meciuri susținute până în prezent, a obținut 16 victorii (dintre care 5 prin KO), a fost învins de 10 ori, iar o dată a remizat. Meciul încheiat nedecis a fost chiar cel mai recent din palmaresul lui Seliverstov, disputat la 18 iunie, n Polonia, în compania localnicului Michal Zerominski.
Pentru Flavius Biea, disputa cu Roman Seliverstov va fi a 11-a la nivel de profesioniști și a doua a anului. Singurul meci al bănățeanului din 2016 s-a consumat la 12 martie, în cadrul unei gale din Montreal, când Biea l-a făcut KO pe mexicanul Ulises Jimenez.
De asemenea, meciul cu Seliverstov va fi al patrulea susținut de Flavius Biea la nivel de profesioniști în România. Precedentul a avut loc chiar la Timișoara, la 29 martie 2014, atunci când a cucerit Centura României la Semimijlocie în dauna lui Robert Cristea.
Flavius Biea are un record perfect în boxul profesionist, pe care l-a îmbrățișat în urmă cu aproape patru ani. În cele zece meciuri disputate, bănățeanul a înregistrat tot atâtea victorii, jumătate dintre ele fiind încheiate înainte de limită (KO sau KO tehnic).
Meciul dintre Flavius Biea și rusul Roman Seliverstov, din 14 octombrie, va fi televizat de postul sport.ro.
Filed Under: Alte sporturi, Stire de ultima ora Tagged With: box, box profesionist, bucuresti, flavius biea, roman seliverstov, ulises jimenez
Timișoara Saracens trimite șase rugbyști la națională! Inclusiv naturalizații Morrison și Rose
România va fi din nou gazda World Rugby Nations Cup (noua denumire a IRB Nations Cup), la mijlocul lunii viitoare. În lotul „stejarilor” pentru această întrecere au fost convocați nu mai puțin de șase rugbyști de la Timișoara Saracens. Printre ei, se numără și doi dintre stranierii naturalizați și care din acest an sunt eligibili pentru echipa națională a României, Randall Morrison și Jody Rose.
Cei șase jucători timișoreni convocați de selecționerul Lynn Howells pentru această acțiune sunt Alexandru Țăruș, Valentin Popârlan, Stelian Burcea, Valentin Calafeteanu, Randall Morrison și Jody Rose.
Dacă primii patru sunt obișnuiți cu scrisorile de convocare, pentru flankerul Morrison și uvertura Rose reprezintă o premieră chemarea sub semnul frunzei de stejar. Din acest an, cei doi sunt eligibili pentru naționala României – la fel ca și colegul lor, Paula Kinikinilau – și pot reprezenta opțiuni pentru Cupa Mondială ce se va desfășura în toamnă, în Anglia.
La ediția din acest an a World Rugby Nations Cup, România va întâlni Spania, Namibia și Argentina Jaguars, în această ordine, în zilele de 12, 17 și 21 iunie, de fiecare dată de la ora 20, pe stadionul „Arcul de Triumf” din capitală.
România a găzduit fosta IRB Nations Cup anual, începând din 2007, reușind să cucerească trofeul în 2012 și 2013. Anul trecut, victoria a revenit formației Emerging Ireland, „stajarii” clasându-se pe poziția secundă.
Iată lotul complet al României pentru această competiție:
Paulică Ion, Mihăiță Lazăr, Andrei Ursache, Horațiu Pungea, Alexandru Țăruș, Andrei Rădoi, Otar Turașvili, Mihai Adăscăliței, Valentin Popîrlan, Alin Coste, Marius Antonescu, Valentin Ursache, Mihai Macovei, Viorel Lucaci, Vlad Nistor, Randall Morrison, Stelian Burcea, Florin Surugiu, Valentin Calafeteanu, Michael Wiringi, Jody Rose, Dănuț Dumbravă, Csaba Gal, Robert Dascălu, Florin Vlaicu, Florin Ioniță, Ionuț Dumitru, Adrian Apostol, Ionuț Botezatu, Cătălin Fercu. Lor li se vor adăuga, după încheierea unei competiții de rugby 7, și Sabin Strătilă, Alexandru Porojan și Stephen Hihetah.
Filed Under: Rugby, Stire de ultima ora Tagged With: argentina jaguars, bucuresti, morrison, namibia, romania, rose, spania, timisoara saracens, world rugby nations cup
Timișoara Saracens și-a aflat grupa din Cupa Regelui
Timișoara Saracens va debuta pe 13 iunie, într-o deplasare la Dinamo București, în cea de-a treia competiție internă din rugby-ul românesc, aflată la ediția inaugurală. E vorba despre Cupa Regelui, o întrecere în care vor fi angrenate cele șase formații din Superligă, materializând astfel distincția primită de FRR în martie 2014, de când se află sub Înaltul Patronaj al Majestății Sale Regelui Mihai I.
Timișoara Saracens a fost repartizată în Grupa A, alături de CSM Olimpia București și Dinamo București. Primul joc al bănățenilor va avea loc la 13 iunie, în capitală, cu alb-roșii. În etapa a doua, cea din 20 iunie, vor sta, pentru ca pe 27 iunie să evolueze pe teren propriu, cu CSM OIimpia București. Retururile vor avea loc pe 1, 8 și 5 august.
În Grupa B au fost repartizate Universitatea Cluj, Steaua București și CSM Știința Baia Mare. Primele două clasate din fiecare grupă vor accede în semifinale, programate la 21 august. Finala Cupei Regelui se va disputa pe 5 septembrie pe stadionul „Arcul de Triumf” din București, trofeul urmând a fi oferit de Casa Regală a României.
Timișoara Saracens a cucerit câte un trofeu intern în fiecare din ultimele patru sezoane. Cupa României, în 2011 și 2014 și titlul național în 2012 și 2013.
Filed Under: Rugby, Stire de ultima ora Tagged With: bucuresti, casa regala, csm olimpia, cupa regelui, dinamo, regele mihai i, timisoara saracens
Adelina Pastor, dublu triumf la București
În acest sfârșit de săptămână, Bucureștiul găzduiește cea de-a treia etapă a Campionatelor Naționale de atletism, destinate seniorilor, tineretului și juniorilor 1. Două zile de succes pentru timișoreanca Adelina Pastor, învingătoare sâmbătă, în proba ei de bază, 400m, performanță dublată în această dimineață, cu victoria la 200m.
După un început de vară plin de concursuri internaționale, Adelina Pastor rămâne în mare formă, fapt demonstrat în acest weekend, la București, în cadrul celei de-a treia etape a Campionatului Național de seniori, juniori și tineret. Timișoreanca în vârstă de 20 de ani se întoarce din capitală cu două locuri I, în probele de 200 și 400 de metri.
Sâmbătă, sportiva legitimată la CSM Timișoara nu a avut practic adversar la proba ei specifică, cea de 400m plat. Adelina Pastor a trecut prima linia de sosire, în 52.67 secunde, devansându-le clar pe următoarele două clasare, stelista Alina Panaite (53.19) și clujeanca Sanda Belgyan (54.15). O performanță excelentă, dar care însă nu o apropie pe bănățeancă de baremul pentru Campionatele Mondiale din august, de la Moscova, unde i se cere cel mult 52.35 pe această distanță.
În aceeași probă au mai concurat alte două atlete din Timișoara, însă niciuna dintre ele nu a emis pretenții la podium. Livia Cristurean, sportivă în vârstă de 17 ani, a încheiat pe 6, cu timpul 57.97, următoarea clasată fiind Delia Irimia, exponentă a generației 1997, care a înregistrat 58.03.
Cu un moral excelent după victoria de sâmbătă, Adelina Pastor s-a aliniat la start și în această dimineață, la proba de 200m, unde a înregistrat o nouă victorie confortabilă. Sportiva pregătită de antrenorul emerit Ioan Damaschin a înregistrat 24.29, depășind-o cu aproape o secundă pe cea de-a doua clasată, piteșteanca Simina Rizea, și cu aproape o secundă și jumătate pe atleta venită a treia, Andreea Grecu, de la CSA Steaua.
Nici în această probă, Adelina Pastor nu a fost singura exponentă a atletismului timișorean. Livia Cristurean s-a clasat a șaptea, cu timpul 26.60, în vreme ce Cristina Bălan, sportiva în vârstă de doar 15 ani, recent revenită de la Festivalul Olimpic al Tineretului European de la Utrecht, s-a clasat a opta,m cu timpul 27.12.
Sprint printre rezultate
Timișoara a mai obținut un podium prin Andrei Bărbuț (fratele mai mare al marcatorului de vineri, cu Dinamo), care s-a clasat al doilea în proba de 3.000m obstacole, una în care a alergat doar el și câștigăorul Ionuț David, de la CS Târgoviște. Sportivul legitimat la LPS Banatul a încheiat cursa în 9:42.73.
În proba de 1.500m, Ionuț Irimia de la LPS Banatul s-a clasat al cincilea, cu timpul 4:22.14. La startul probei s-au aliniat în total 6 concurenți, însă Andrei Ștefana, de la CSM Craiova, a abandonat pe parcurs. Ionuț Irimia a alergat și în această dimineață, la 5.000m, unde s-a clasat al 8-lea, cu timpul 16:18.80.
Timișoara a fost departe de podium la 400m masculin. Cei trei reprezentanți ai atletismului de pe Bega au obținut următoarele clasări: Alberto Gheorghescu 0 locul 8, 50.28, Ilie Brancu – locul 15, 52.28 și Nicolae Jurjiu – locul 16, 52.36.
Filed Under: Alte sporturi Tagged With: adelina pastor, atletism timisoara, breaking, bucuresti, campionatul national atletism, csm timisoara, Druckeria, ioan damaschin, lps banatul

References: CSM 
 CSM 
 CSM 
 csm 
 CSM 
 CSM 
 csm